
Uznesenie Okresný súd Stará Ľubovňa v exekučnej veci oprávneného: Slovenská konsolidačná, a.s., Cintorínska 21, 814 99 Bratislava, IČO: 35 776 005, proti povinnému: A. A., nar. XX.XX.XXXX, bytom XXX XX B. C. D. XXX, o vymoženie 197,20 eur s príslušenstvom, takto rozhodol: I. Súd určuje, že došlo k zastaveniu starej exekúcie. II. Súdny exekútor nemá nárok na náhradu paušálnych trov exekúcie. odôvodnenie: 1. Oprávnený sa návrhom na vykonanie exekúcie doručeným súdnemu exekútorovi dňa 28.08.2013 domáhal vymoženia sumy 197,20 eur s príslušenstvom, a to na základe výkazu nedoplatkov č. 8888201314 zo dňa 16.05.2011, právoplatného a vykonateľného dňa 10.06.2011. Okresný súd Stará Ľubovňa udelil súdnemu exekútorovi - JUDr. Márii Hlaváčovej - poverenie na vykonanie exekúcie dňa 17.09.2013 pod č. 5710 * 031536, ktoré mu bolo doručené dňa 20.09.2013. 2. Dňa 17.10.2019 súdny exekútor predložil v zmysle § 57 ods. 4 zákona č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov (ďalej len „Exekučný poriadok“ alebo „EP“) vec na rozhodnutie o zastavení exekúcie z dôvodu vyhlásenia konkurzu na majetok povinného na základe uznesenia Okresného súdu Prešov pod sp. zn. 2OdK/444/2019 zo dňa 19.06.2019, ktoré bolo zverejnené v Obchodnom vestníku pod č. 121/2019. Súčasťou predloženého podnetu bolo aj vyčíslenie trov exekúcie. 3. Dňa 1.1.2020 nadobudol účinnosť zákon č. 233/2019 Z. z. o ukončení niektorých exekučných konaní a o zmene a doplnení niektorých zákonov, ktorý upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len „exekučné konanie“) a osobitosti postupu pri podaní opätovného návrhu na vykonanie exekúcie (ďalej len „opätovný návrh“), s tým, že na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017 (§ 1 ods. 1, 2 zákona). 4. Okresný súd Stará Ľubovňa súdnemu exekútorovi oznámil, že predmetná exekúcia je v zmysle zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov považovaná za starú exekúciu (ďalej len ako „zákon č. 233/2019 Z. z.“ alebo „ZoUNEK“), preto uplynutím rozhodnej doby bola ku dňu účinnosti ZoUNEK zo zákona zastavená. Za týchto okolností už nemožno rozhodnúť o zastavení už zastavenej exekúcie zo zákona, ak neexistujú žiadne výnimky, ktoré by tvorili prekážku zastavenia exekúcie, čo v konaní nebolo preukázané ani na výzvu súdu na ich oznámenie. Súdny exekútor dňa 5.3.2025 oznámil súdu, že upovedomenie o zastavení starej exekúcie nebolo vydané.
5. Podľa § 2 ods. 1 ZoUNEK, stará exekúcia sa týmto zákonom zastavuje, ak: a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 6. Podľa § 2 ods. 2 ZoUNEK, stará exekúcia sa podľa ods. 1, písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie vrátane uspokojenie práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 7. Podľa § 3 ods. 1 a 2 ZoUNEK, rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi, ak § 4 neustanovuje inak; na zmenu exekútora sa neprihliada. Ak v rozhodnej dobe nedošlo k vymoženiu celého vymáhaného nároku, platí, že sa nezistil majetok, ktorý by stačil aspoň na úhradu trov starej exekúcie. 8. Podľa § 4 ods. 2 ZoUNEK, rozhodná doba podľa § 3 neuplynie skôr ako 12 mesiacov od právoplatnosti rozhodnutia súdu, ak súd ku dňu, keď sa má stará exekúcia zastaviť, rozhoduje o a) námietkach proti starej exekúcii, b) zastavení starej exekúcie, c) odklade starej exekúcie a odklad starej exekúcie nepovolí, d) vylúčení veci zo starej exekúcie, e) návrhu na pripustenie zmeny účastníka exekučného konania na strane povinného a zmenu účastníka exekučného konania povolí, f) schválení príklepu, g) schválení rozvrhu výťažku. 9. Podľa § 5 ods. 1 ZoUNEK, ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky (ďalej len „ministerstvo“) na svojom webovom sídle v strojovo čitateľnom elektronickom formáte. 10. Podľa § 5 ods. 3 zákona ZoUNEK, upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 11. Podľa § 6 ods. 1 ZoUNEK, trovy starej exekúcie exekútora pozostávajú z trov exekútora, ktoré si pred zastavením starej exekúcie z prijatého alebo vymoženého plnenia oprávnene ponechal, a paušálnych trov vo výške 35 eur; ak je exekútor platiteľom dane z pridanej hodnoty, zvyšuje sa výška paušálnych trov o daň z pridanej hodnoty, ktorú je exekútor povinný platiť podľa osobitného predpisu. Na úhradu iných trov starej exekúcie, ako trov uvedených v prvej vete, nemá exekútor nárok. 12. Podľa § 6 ods. 2 ZoUNEK, paušálne trovy znáša oprávnený. Exekútor vyzve oprávneného na zaplatenie paušálnych trov v upovedomení o zastavení starej exekúcie, ak exekútor paušálne trovy uplatňuje. 13. Podľa § 6 ods. 3 ZoUNEK, upovedomenie o zastavení starej exekúcie s výzvou na úhradu paušálnych trov, na základe ktorej neboli paušálne trovy uhradené do 60 dní od ukončenia exekučného konania, je exekučným titulom. Potvrdenie o vykonateľnosti sa nevyžaduje. 14. Podľa § 6 ods. 4 ZoUNEK, exekútor nemá nárok na náhradu paušálnych trov, ak: a) oprávnenému zaslal upovedomenie o zastavení exekúcie po uplynutí lehoty podľa § 5 ods. 3 alebo b) ide o starú exekúciu, ktorá nebola zapísaná v centrálnom registri exekúcií.
15. Podľa § 8 ods. 2 ZoUNEK, ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 16. Podľa § 10 ods. 2 ZoUNEK, podľa § 7 ods. 3 a § 8 ods. 2 koná a rozhoduje na základe poverenia sudcu vyšší súdny úradník. Proti rozhodnutiu vyššieho súdneho úradníka je prípustná sťažnosť. 17. Na základe šetrenia vykonaného v Obchodnom vestníku má tunajší súd za preukázané, že uznesením Okresného súdu Prešov pod sp. zn. 2OdK/444/2019 zo dňa 19.06.2019, ktoré bolo zverejnené pod č. 121/2019, bol na majetok dlžníka - povinného (v tom čase podnikajúci pod obchodným menom A. A., miestom podnikania 065 11 Nová Ľubovňa č. 361, IČO: 45 869 221 trvale bytom E. XX, XXX XX F.) vyhlásený konkurz. Za správcu konkurznej podstaty súd ustanovil správcu I.K.S. konkurzy a reštrukturalizácie, k. s., so sídlom kancelárie Námestie slobody 98, Vranov nad Topľou 093 01, IČO: 50263633. 18. Súd ďalej zistil, že dňa 22.08.2019 bolo v Obchodnom vestníku č. 169/2019 zverejnené oznámenie o ukončení konkurzu z dôvodu, že konkurzná podstata nepokryje náklady konkurzu, týmto oznámením sa v zmysle § 167v ods. 1 zákona o konkurze a reštrukturalizácii konkurz zrušil. 19. Zákon č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej ako „zákon č. 233/2019 Z. z.“ alebo „ZoUNEK“) je k zákonu č. 233/1995 Z. z. Exekučný poriadok v znení účinnom do 31.03.2017 (ďalej len zákon č. 233/1995 Z. z. alebo „Exekučný poriadok“) vo vzťahu špeciálnej úpravy ku generálnej úprave, a teda ZoUNEK obsahuje výpočet dôvodov, ktoré ak nastanú, spôsobia zastavenie exekúcie ex lege, pričom okrem týchto dôvodov možno zastaviť exekúciu z ďalších dôvodov uvedených v Exekučnom poriadku v znení účinnom do 31.03.2017, to však subsidiárne k dôvodom zastavenia exekúcie priamo zo zákona č. 233/2019 Z. z. (ZoUNEK). 20. Súd v tejto súvislosti poukazuje na skutočnosť, že hlavným účelom zákona č. 233/2019 Z. z. bolo zefektívniť proces zastavovania starých exekúcií, v ktorých bola zistená nemajetnosť povinných. Zákonodarca túto situáciu neriešil novelou Exekučného poriadku, ale uvedeným zákonom. Zákon č. 233/2019 Z. z. osobitne upravuje tam stanovené situácie, a to tak vo vzťahu k ďalšiemu trvaniu exekúcie, ako aj vo vzťahu k otázke náhrady trov exekútora, ktorú rieši v porovnaní s Exekučným poriadkom osobitným spôsobom. Povinnosť uhradiť trovy ukladá oprávnenému a súdnemu exekútorovi priznáva trovy v paušálnej sume a nie v ich skutočnej výške. Zákon č. 233/2019 Z. z. upravuje, čo treba v tomto prípade pre účel zastavenia starej exekúcie považovať za nemajetnosť povinného. Za splnenia zákonných predpokladov súdny exekútor vo svojom upovedomení má povinnosť oznámiť oprávneným, že došlo k zastaveniu starých exekúcií ex lege. Procesný postup súdneho exekútora určuje priamo lex specialis (z uznesenia ÚS SR sp. zn. I.ÚS 226/2020 -18). 21. Do momentu zastavenia starej exekúcie ex lege z dôvodu ustanoveného zákonom č. 233/2019 Z. z. súd mohol rozhodnúť o zastavení exekúcie podľa § 57 ods. 2 zákona č. 233/1995 Z. z. v znení účinnom do 31.03.2017, v zmysle ktorého exekúciu môže súd zastaviť aj vtedy, ak to vyplýva z ustanovení tohto alebo osobitného zákona, pričom § 167e ods. 1 zákona č. 7/2005 Z. z. o konkurze a reštrukturalizácii (ust. osobitného zákona) ustanovuje, že v prípade vyhlásenia konkurzu je potrebné zastaviť konanie, v ktorom sa uplatňuje pohľadávka, ktorá môže byť uspokojená iba v konkurze alebo sa považuje za nevymáhateľnú a § 167f ods. 1 zákona č. 7/2005 Z. z. o konkurze a reštrukturalizácii (ust. osobitného zákona), že na majetok podliehajúci konkurzu nemožno počas konkurzu začať ani viesť exekučné konanie alebo obdobné vykonávacie konanie, avšak súd o zastavení podľa § 57 ods. 2 Exekučného poriadku v znení účinnom do 31.03.2017 nerozhodol. 22. Exekúcia vedená pod sp. zn. 3Er/414/2013 je preto zastavená priamo zo zákona ku dňu 01.01.2020 v zmysle § 2 ods. 1 písm. a) zákona č. 233/2019 Z. z., keďže súdu nebola preukázaná prítomnosť akejkoľvek relatívnej výnimky v zmysle § 2 ods. 2 ZoUNEK alebo inej absolútnej výnimky.
23. Zákon č. 233/2019 Z. z. ukladá povinnosť zohľadniť skutočnosť zastavenia exekúcie ex lege vydaním upovedomenia o zastavení starej exekúcie v zákonom určenej lehote, teda súdnemu exekútorovi vznikla dňom účinnosti zákona č. 233/2019 Z. z. povinnosť skúmať, či v ňom vedených exekučných konaniach nedošlo v zmysle ZoUNEK k zastaveniu starej exekúcie. V prípade že áno, mal povinnosť vydať upovedomenie o zastavení starej exekúcie a v zákonom určenej lehote ho zaslať oprávnenému. Keďže stará exekúcia bola podľa § 2 ods. 1 písm. a) zákona č. 233/2019 Z. z. zastavená ku dňu 01.01.2020, avšak upovedomenie o jej zastavení nebolo vyhotovené ani zaslané v lehote zákonom určenej, súdny exekútor nemá nárok na náhradu paušálnych trov exekúcie (§ 6 ods. 4 ZoUNEK). 24. Týmto uznesením súd iba deklaruje právny stav, ktorý nastal priamo zo zákona a v dôsledku nevydania upovedomenia o zastavení starej exekúcie súdnym exekútorom tunajší súd uznesením určil, že došlo k zastaveniu starej exekúcie podľa § 2 ods. 1 písm. a) ZoUNEK (§ 8 ods. 2 ZoUNEK). Za týchto okolností nemožno zastaviť už zastavenú exekúciu na podnet súdneho exekútora podľa § 57 ods. 2 Exekučného poriadku v znení účinnom do 31.03.2017. Podnet súdneho exekútora na zastavenie exekúcie zároveň nemožno považovať za relatívnu výnimku v zmysle § 4 ods. 2 písm. b) ZoUNEK, čo vyplýva z rozhodnutia Krajského súdu Banská Bystrica pod sp. zn. 43CoE/106/2021 cit.: „rozhodovanie o zastavení exekúcie na základe podnetu súdneho exekútora nie je možné považovať za rozhodovanie o zastavení exekúcie § 4 ods. 2 písm. b) ZoUNEK-u, t. j. ktoré predstavuje relatívnu výnimku zastavenia exekúcie podľa ZoUNEK-u, a to z dôvodu, že uvedená relatívna výnimka spôsobujúca predĺženie rozhodnej doby o 12 mesiacov sa má v zmysle účelu a systematického výkladu zákona výlučne vzťahovať na situácie, keď súd rozhoduje o zastavení exekúcie na základe návrhu povinného na zastavenie exekúcie.“ 25. Keďže tunajší súd už nemôže rozhodnúť o zastavení exekúcie v zmysle § 57 ods. 2 Exekučného poriadku v znení účinnom do 31.03.2017 (na podnet súdneho exekútora) z dôvodu zastavenia exekúcie priamo zo zákona č. 233/2019 Z. z., nemôže súdnemu exekútorovi priznať ani náhradu trov exekúcie, ktoré boli v rámci podania podnetu súdnym exekútorom vyčíslené. Nárok na náhradu paušálnych trov exekúcie plynie súdnemu exekútorovi aj zo zákona č. 233/2019 Z. z., však za splnenia podmienky vydania a zaslania upovedomenia o zastavení starej exekúcie včas. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. V sťažnosti sa popri všeobecných náležitostiach podania (§ 127 CSP) uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.

